寄題南城吳子直子常上舍兄弟社倉
作者：楊萬里
朝代：宋

paragraphs: 有虞有宋雙重華，兩聖一心民一家。
綠針刺水農事起，重華愁早從此始。
黄雲登場萬寶秋，重華對天失却愁。
二十八年臨玉座，太半光陰愁裏過。
天顔憂喜丞相知，常平使者陳便宜。
倡爲社倉首建溪，旴江吳札承君師。
伯霜仲雪發爾私，支奇虐魃手莫施。
活幾侲子幾凍黎，詔子文孫孫又子。
箇是重華聖人意，無論十世百千世。